Papersnake/gushiwen huggingface dataset:
与修漏头陀 其二
释慧空（宋代）

是处丛林走一遭，敲砖打瓦不辞劳。忽然踏著通天窍，始觉从前立处高。
奉和御製七夕
夏竦（宋代）

紫皇宴服出瑶台，杖下凉宵水殿开。
初月上弦光泛滟，横河案殿势徘徊。
扇分兰露侵衣滴，帘卷天香拂帐来。
阁道森沉飞绛节，龙敖凤吹凌霄发。
琥车缥缈际烟浔，釦砌迢遥望云阙。
百子池深列宿分，九微灯淡纤尘绝。
云屏轻箑贯双针，彩楼萦风势不任。
露挹琼苏敷碧席，明霞照地光无极。
西汉元封五叶时，猗兰云辇会真期。
何如法坐嘉蕃熟，高振薰弦播缉熙。
送别长翁制干赴审察 其二
程公许（宋代）

屯云开宇宙，八表敛风尘。猎德恢天网，充庭诧蜀珍。

一编元祐学，双阙武林春。赤汗青丝鞚，修途款问津。
黎司空山堂对雪
顾璘（明代）

高筵对雪多清兴，况复江天落草堂。漠漠冻云低野树，霏霏风絮过山墙。

寒疑点缀侵帘影，坐判虚明映烛光。莫怪夜深吟不就，旧歌元让郢人强。
与宗上人同饮
陈藻（宋代）

同年同月又同时，邂逅僧房把酒卮。
五十年来未相识，邻州两舍贺生儿。
资圣庵
陈岩（宋代）

朝暮相依五老仙，鸟啼花落几何年。
尘劳不到山深处，窗外日高人尚眠。
秋霁晚景
韦庄（唐代）

秋霁禁城晚，六街烟雨残。墙头山色健，林外鸟声欢。

翘日楼台丽，清风剑佩寒。玉人襟袖薄，斜凭翠阑干。
题刘都宪登庸次第卷十首 其五 青春衣绣
苏葵（明代）

英豪得意在芳年，绣豸轻罗草色鲜。忽日偶乘骢马过，六街人指似神仙。
导引·延和幄座
范祖禹（宋代）

延和幄座，临御九年中。往事已成空。皇基固覆盂四海，本自太成功。九虞初毕下西宫。庙祏与天崇。周家盛，卜年卜世，万祀永无穷。
重饯李九时毅赋得南楼月
揭傒斯（元代）

娟娟临古戍，晃晃辞烟树。
寒通云梦深，白映苍祠莫。
胡床看逾近，楚酒愁难驻。
雁背欲成霜，林梢初泫露。
故人明夜泊，相望定何处？且照东湖归，行送归舟去。
喜定太学生·湖州士子
詹琰夫（宋代）

湖州士子，姓外不详，
宁宗嘉定间有戏和杨长孺诗。整风了《鹤林玉露》乙编卷一。
代拟和御制睿思殿赐宴赏金橘诗
赵鼎臣（宋代）

帝燕蓬莱月最良，广寒仙部出中房。浥霜火齐累累熟，噀雾金苞冉冉香。

地向江南移茂苑，人于天下醉清觞。愿因嘉果论忠孝，报国丹心敢暂忘。
四弟自苏州送酒来
朱锦琮（清代）

藓门风雨引杯长，别去燕台夜有霜。刺史权来逾五日，菊花开有过重阳。

莫瞋周顗驰名早，多谢陈暄为我藏。恰好东离索诗句，白衣人到便倾觞。
题薛教授靖轩
丰有俊（五代）

小船行行过晴轩，衾紬帷楮兴修然。
如何打叠江湖志，甘守陈编隐几眠。
成衣寄外
王仲霞（清代）

中宵搜箧理霜纨，下剪还思称体难。寄语檀奴休厌弃，万蚕辛苦免号寒。
长安怀古
熊鼎（明代）

立马平原望故宫，关河百二古今雄。
南山双阙阿房近，北斗连今渭水通。
龙去野云收王气，鹤巢陵树起秋风。
英雄事业昭前哲，看取秦皇汉武功。
送林道士归茅山
邓道枢（宋代）

多载事茅君，麻衣与葛巾。
眼知人贵贱，心链己形神。
丁甲常为使，王侯不得臣。
华阳归洞晚，芝草几回春。
南麓新居
释正觉（宋代）

山麓水滨竹木阴，我侬懒养静居深。
一生自足淡中味，三际那收閒底心。
壑云未成出岫意，松风能作下滩音。
十分清兴与谁共，想有沃洲支道林。
赠程君以忠杨君泰之 其一
方回（元代）

后生可畏古云然，斗大荒城得两贤。句眼端能敲一字，吟肠何两著千年。

淡中滋味参须透，圣处工夫语不传。我有长明古灯在，未妨三绝少陵编。
孙叔度挽诗
史尧弼（宋代）

简州古遗直，冰雪映当代。
茫茫几回首，凛凛欲无对。
居无屋漏愧，动必绳墨内。
秋风看独立，缥缈一兰佩。
从先大夫游，持此傥无悔。
何意寥阒中，值此一门再。
有马谁千驷，曾无德与载。
富贵饕一指，回首失肩背。
夷惠百世师，曹李九泉辈。
丘原馀恸哭，天地日芜秽。
题杨中正
司马光（宋代）

阀阅盛山西，朱门飏戟衣。雅知名教乐，深笑宴游非。

一室琴书隘，三年园圃稀。异时论事业，肯复让轻肥。
春风
罗邺（唐代）

每岁东来助发生，舞空悠飏遍寰瀛。暗添芳草池塘色，

远递高楼箫管声。帘透骊宫偏带恨，花催上苑剩多情。

如何一瑞车书日，吹取青云道路平。
戒杀文
释了元（宋代）

鳞甲材毛诸品类，众生与佛心无二。只为当时错用心，致使今生头角异。

水中游，林里戏，何忍将来充日计。磨刀着火或研齑，口不能言眼还觑。

或槌磕，或刀刺，牵入镬汤深可畏。㷟燖毛羽括皮鳞，刮脊剜心犹吐气。

美君喉，誇好味，劝子劝妻言俊利。只知恣性纵无明，不惧阴司毫发记。

命才终，冤对至，面睹阎王争敢讳。从头一一报无差，炉戾镬汤何处避。

劝贤豪，须戒忌，莫把众生当容易。食他一脔脔还他，古圣留言终不伪。

戒杀兼能买放生，免入阿鼻无问地。
旅店早起
薛嵎（宋代）

半醒梦犹在，拥衾无限情。
晓窗灯影淡，山路雪吟清。
岁暮羡归客，囊空兼去程。
故书多废理，惊愧动惊旌。
隆兴书堂自警三十五首
陈淳（宋代）

气禀微有偏，积习日蕃衍。
矫厉工弗深，其末必犹反。
送顾子敦奉使河朔
苏轼（宋代）

我友顾子敦，躯胆两俊伟。
便便十围腹，不但贮书史。
容君数百人，一笑万事已。
十年卧江海，了不见愠喜。
磨刀向猪羊，酾酒会邻里。
归来如一梦，丰颊愈茂美。
平生批敕手，浓墨写黄纸。
会当勒燕然，廊庙登剑履。
翻然向河朔，坐念东郡水。
河来屹不去，如尊乃勇耳。
春燕
潘之恒（明代）

海燕留空垒，逢春几度归。
引雏将唶唶，识主故依依。
解语欺黄鸟，谋身尚黑衣。
莫嫌泥滓污，曾向玉楼飞。
题夏氏庄
张孝祥（宋代）

平湖漠漠雨霏霏，压水人家燕子飞。欲向湖东问春色，杏花无数点征衣。
从陈妙音觅酒二首 其二
谢薖（宋代）

长恐闺人抱颈羞，何当更脱鹔鹴裘。试烦郎子倾家酿，不用平原老督邮。
秋日怀孟熙先生
郑嘉（明代）

故人丘壑隐，尘路往来迟。
寒暑空相忆，云山不可期。
古碑梅福寺，荒井石郎祠。
旧日同游处，偏劳入梦思。
梧桐生高冈
石宝（明代）

海上金轮出，曈曈映碧城。梧桐正䓤茜，凤鸟一长鸣。

韶濩中和日，夔龙揖让情。献书丹扆外，寰海望升平。
李遥买杖
沈括（宋代）

随州大洪山作人李遥，杀人亡命。逾年，至秭归，因出市，见鬻柱杖者，等闲以数十钱买之。是时，秭归适又有邑民为人所杀，求贼甚急。民之子见遥所操杖，识之，曰：“此吾父杖也。”遂以告官司。吏执遥验之，果邑民之杖也。榜掠备至。遥实买杖，而鬻杖者已不见，卒未有以自明。有司诘其行止来历，势不可隐，乃通随州，而大洪杀人之罪遂败。市人千万而遥适值之，因缘及其隐匿，此亦事之可怪者。
为李世昌挽乃丈人三首 其二
陈繗（明代）

九重渊底枕龙窝，不肯为霖奈尔何。一夜风雷龙已去，寒云渺渺海空波。
赠竹东砂山石虎门花园十景诗 其五 四友峰
卞邦本（明代）

翠峰高耸白云隈，石丈岩岩绝点埃。一段幽情谁可友，相知惟有松竹梅。
拟寒山寺 其三十
释怀深（宋代）

刀上有少蜜，小儿争欲舐。花底藏毒蛇，老翁不瞥地。

割舌与伤身，皆从贪爱起。世上聪明人，往往皆如是。
看镜
艾性夫（元代）

自摩寒镜看头颅，短发萧萧不受梳。
天地风霜吾辈老，江湖烟雨故人疏。
道穷分命真如纸，世乱功名不要书。
纵有黄金难铸错，一编残易伴犁锄。
荣使寿亲图为郭廷用作
罗玘（明代）

离家十二载，恋恋老莱衣。乐浪从东去，迁安便北归。

银鱼悬白屋，骢马卸金鞿。候吏如相信，终朝莫叩扉。
和陶贫士七首
苏轼（宋代）

芙蓉杂金菊，枝叶长阑干。
遥怜退朝人，糕酒出大官。
岂知江海上，落英亦可餐。
典衣作重阳，徂岁惨将寒。
无衣粟我肤，无酒嚬我颜。
贫居真可叹，二事长相关。
伤刘复之三首 其三
薛季宣（宋代）

世念吾衰久，为之恸却哀。知言非语到，见事直心开。

吾道伤麟出，韶音忆凤来。州乡桃李地，编户想悲摧。
寒食日与郭积之郊行饮中怀日新时春寒甚二首 其二
周孚（宋代）

貂狐犹夙债，饧粥有佳招。共觅竹间寺，更寻溪上桥。

平湖认龙目，断岭记蜂腰。笑度荒陂去，风吹酒半消。
寄陈士元
华岳（宋代）

郊野英雄不肯收，膏梁刍豢有何谋。
胡儿只怒马黄弩，公子当求孤白裘。
唐诏屡颁蕡不第，汉坛才筑信当侯。
古今得丧同儿戏，何必区区叹白头。
送曾鼎佥宪广东
金幼孜（明代）

天书重拜外台臣，衣绣翩翩出紫宸。驿路霜清飞马首，关河雪霁动征轮。

漏声尚忆金门晓，梅信先传庾岭春。南海早须苏困弊，周爰好为遍咨询。
伯贞长司自京西还临洮与余重会关西且致余家信赋诗二首赠别并述鄙怀 其一
王祎（明代）

边境古熙州，长城据上游。渭从同穴出，洮入大河流。

佐郡莲依幕，还京雪满裘。闻君欲归养，宁得久淹留。
题 其二
綦崇礼（宋代）

溪上微波起谷纹，凉飔不断快馀醺。飘飘弄袖疑轻举，馥馥吹花得细闻。

但羡园林今地主，焉知弓剑旧将军。功名兴尽从吾好，白首安闲少似君。
次韵和阁长修书毕退朝下直寄诸学士之什
杨亿（宋代）

名园甲第接康衢，国典新成下直初。
庭竹碧鲜吟不足，盘餐方丈食无馀。
炉中九转神仙药，案上百函亲故书。
仍说颜回今饮酒，秋来宁遣宴游疏。
偕翰林学士刘东崖礼部侍郎李两山登悯忠寺阁
陈孚（元代）

天京朝万国，十二舜神州。宫阙开中禁，关河拱上游。

扶桑彤气开，析木绀光流。剑佩千牛卫，旌幢五凤楼。

玉泉蟠地涌，金塔插天浮。北岳瑶符出，南溟瘴雾收。

人皆跻寿域，我亦步瀛洲。智不如犀首，痴犹过虎头。

帝恩难独报，儒术幸同俦。偶此登阿阁，悠然望蓟丘。

长庚欣识李，太乙愿依刘。雪拥飞狐夜，风号涿鹿秋。

黄花堆径湿，红叶带城幽。且尽一壶酒，掀髯送白鸥。
意难忘·额粉宫黄
陈允平（宋代）

额粉宫黄。衬桃花扇底，歌送瑶觞。裙拖金缕细，衫唾碧花香。琼佩冷，玉肌凉。罗袜步沧浪。漫共伊，心盟意约，眼觑眉相。连环未结双双。似桃源误入，初嫁刘郎。珑璁仙子髻，绰约道家妆。千种恨、九回肠。云雨梦犹妨。误少年，红销翠减，虚度风光。
再和答为之
黄庭坚（宋代）

君勿嘲广文，冱寒被絺葛。
君勿嘲广文，穷年饭粢粝。
常恐俎豆予，与世充肴核。
凡木不愿材，木折小枝泄。
栎依曲辕社，聊用神其拙。
吾家本江南，一丘藏曲折。
濒溪荫苍筤，萧酒可散发。
既无使鬼钱，又无封侯骨。
薄禄庇闲曹，且免受逼卒。
为此懒出门，徒弊怀中谒。
直斋宾客退，风物供落笔。
诗成著床头，不知今几束。
君何向予勤，见诗叹埋没。
嗣宗须酒浇，未信胸怀阔。
自状一片心，碧潭浸寒月。
令德感来教，为君赋车辖。
君思扬雄吒，何似张仪舌。
此意恐太狂，愿为引绳墨。
正使此道非，改过从今日。
报章望琼琚，勿使音尘阙。
和陶连雨独饮二首，并引 其二
苏轼（宋代）

阿堵不解醉，谁欤此颓然。误入无功乡，掉臂嵇、阮间。

饮中八仙人，与我俱得仙。渊明岂知道，醉语忽谈天。

偶见此物真，遂超天地先。醉醒可还酒，此觉无所还。

清风洗徂暑，连雨催丰年。床头伯雅君，此子可与言。
减字木兰花
王观（宋代）

寿星明久。寿曲高歌沉醉后。寿烛荣煌。手把金炉爇寿香。

满斟寿酒。我意殷勤来祝寿。问寿如何。寿比南山福更多。
政和丁酉罢摄乐清寓柳市庄居和林惠叔见寄
周行己（宋代）

怀禄非其心，事君要以道。古来际遇间，每恨见不早。

观其风云会，事业何草草。卓哉张子房，器博用殊少。

恐量世主心，用此恰恰好。所以收其才，远从赤松老。

富贵非利达，贫贱非枯槁。超超圣贤心，吾欣愿执扫。
次道约食後同敏叔中道平叔如晦诣景德浴以风
梅尧臣（宋代）

昔思春服成，浴乎沂水上。
仲尼亦所志，语此虽未向。
子今当是时，有意同我尚。
已邀二三友，欲往期毕饷。
倏然风满途，尘土阻清旷。
安得一振衣，徒希舞雩唱。
怨歌行
吕本中（宋代）

借君手中板，为君歌一辞。辞中宛转君不晓，为君说尽长相思。

轻霜夜度吴城暖，枫叶芦花秋意晚。万里春随驿使归，十年梦逐佳人远。

当时笑语似儿剧，象床玉手无消息。古岸风江千里船，咫尺春愁那得怜。

君不见信陵门下客，侯嬴不用今头白。
唐玄宗铁像
熊与龢（宋代）

巍冠攒叠碧雪花，坐阅山中几岁华。
莫把金丹轻点化，正愁生死困安家。
寄满子权二首
王令（宋代）

窗前午枕梦忘还，门外清风昼掩关。
天下谁当千古後，床头自掩六经闲。
能将道系穷通里，安用身居进退间。
自愧公心犹有蔽，清时无日不思山。
和利州鲜于转运公剧八咏·会景亭
司马光（宋代）

景物浩无穷，兹为一都会。
之人心若鉴，万状静相对。
乔林拥砌底，修岭倚窗背。
流云过席上，去鸟出天外。
徐徐杖屦整，蔼蔼效原晦。
来往亦何为，逍遥真乐内。
送靳十五侍御使蜀
孙逖（唐代）

天使出霜台，行人择吏才。传车春色送，离兴夕阳催。

驿绕巴江转，关迎剑道开。西南一何幸，前后二龙来。
魏京诗 其十四
刘敞（宋代）

皇曰卿士，圣考之德。允于孝思，孝思惟则。
点绛唇 其一 雨中见流萤，岚君、怡女同赋
何振岱（清代）

暗雨层檐，窗灯深掩庭除静。一星萤影。度过青林顶。

滴溜声中，光湿飞难整。看俄顷。幽丛遮屏。立向廊边等。
椰子
赵升之（宋代）

落蒂累累入海航，枯皮犹吐绿芽长。
金丝发裹乌龙脑，白兔脂芽碧玉浆。
未许分瓢饮醽醁，且堪切肉配槟榔。
当时曾挂将军首，此说荒唐未可量。
寄县学方晦之
强至（宋代）

素志青云已贴然，风霜苦处涉层巅。
不知未第方夫子，独抱遗经议圣贤。
题孔明出师表图
李坚（贞夫）（明代）

水安宫中日欲落，榻前面拜遗孤托。先皇饮恨臣所知，忍见翠华终剑阁。

臣身与贼不俱生，誓提义旅清中京。汛除九庙光旧物，上谢先帝酬忠贞。

六师戒日临河渭，晓发披忱表天陛。谆谆恢复次第陈，缕缕忠肝兼义气。

事关宫府在相通，亲贤远佞先汉隆。后王不鉴高祖训，累我汉业遭尘蒙。

汉家贼姓难两立，王业偏安大无策。鞠躬尽瘁臣所安，利钝成亏非可臆。

炎精无光赤灰冷，五丈原头将星殒。牙前长史整旋军，巾帼老奴拜天幸。

煌煌二表明丹青，文追伊傅光六经。留传人世劝忠荩，呵护时有神威灵。

英雄无命古如此，大节堂堂映青史。君不见二十四疏请回銮，东京留守衔悲死。
武陵春（正月十四日夜孙使君席上观雪，继而月复明）
毛滂（宋代）

风过冰檐环佩响，宿雾在华茵。剩落瑶花衫月明。嫌怕有纤尘。

凤口衔灯金炫转，人醉觉寒轻。但得清光解照人。不负五更春。
挽德庆涂守二首
陈元晋（宋代）

九京嗟已矣，今吏孰如君。
律已严三尺，活人宽一分。
清名寒蜀雪，嘉诵蔼南云。
杉柏风一切，黄陂原上坟。
贤者之孝二百四十首 其十二 齐侯无野
林同（宋代）

我母亦君母，吾翁即若翁。分羹何太忍，请质可堪从。
夜坐书怀
虞俦（宋代）

梦觉谁呼小玉频，分灯魔女笑波旬。
暮年禅悦浑知味，少日文波岂有神。
赤脚玉川容老婢，绿珠金谷漫佳人。
玄冥不是梅花主，开尽南枝付与春。
题镇戎军厅壁
张继常（宋代）

夜闻碛外铃声苦，晓听城头画角哀。
不是感恩心似铁，谁人肯向此间来。
沈云升开府入闽寄赠二首 其二
何吾驺（明代）

感君深意气，行复过相看。旂影摇云黑，星辉照海寒。

田家晞谷种，钓客理渔竿。引剑亲南斗，临春拥画栏。
游鹤林招隐二首
苏轼（宋代）

郊原雨初霁，春物有馀妍。
古寺满修竹，深林闻杜鹃。
睡馀柳花堕，目眩山樱然。
西窗有病客，危坐看香烟。
行歌白云岭，坐咏修竹林。
风轻花自落，日薄山半阴。
涧草谁复识，闻香杳难寻。
时见城市人，幽居惜未深。
杨立之南归
黄裳（宋代）

五月双舻偶共行，开怀尤喜暑风清。亨途事业心犹壮，细字诗风眼更明。

家有青山应可乐，首无黄发未须惊。相期一醉无他景，九十西风菊万茎。
题南海尹祷雨辄应卷集杜二首 其二
吴琏（明代）

皇天久不雨，百谷亦已弃。邑有佳主人，飞雨霭而至。

举意八极周，赖此禾黍收。所重王者瑞，一洗苍生忧。
鹧鸪天（戏赠黄医）
赵必{王象}（宋代）

湖海相逢尽赏音。囊中粒剂值千金。单传扁鹊卢医术，不用杨高廓玉针。

三斛火，一壶冰。蓝桥捣熟隔云深。无方可疗相思病，有药难医薄幸心。
木犀五首·香
张明中（宋代）

不是天香与国香，如何酿得许芬芳。
黄花嚼蕊非人世，身在蟾宫寒欲霜。
务勤堂，为俊宜之赋
张昱（元代）

民生在勤则不匮，尔以务勤为此堂。百亩田苗终岁望，一春蚕此举家忙。

课儿雪夜温书册，会客花时列酒浆。黄绢下机仓廪实，任从懒卧北窗凉。
题钓雪图
赵蕃（宋代）

曾恨固无遗，谢兴亦不浅。
人言介庵介，我谓远斋远。
送康孔高纪善还乡
杨士奇（明代）

泽暄冰始泮，林霁雪犹积。肃肃征辆驰，翩翩城南陌。

以我同旅人，看君独归客。青春别乡县，白首滞京国。

念此增怀思，何由尽离席。
春霁 春寒拨闷作
陈维崧（清代）

三月吴天那肯碧。带暝连阴做黑。帘阁空凭，角巾长垫，心事对黑人说。

寻寻觅觅。城南行遍还城北。向甚处问取，酒旗歌扇旧踪迹。

算是除却社燕堂前，今朝更无一个相识。闷无聊、豪情不禁，当街倚醉拓金戟。

一任酒狂喧巷陌。怎奈易醒，不如归拥罗衾，恹恹睡过，一年寒食。
题贵池亭次蹈韵二首 其二
刘摰（宋代）

鱼味年年美，何须问旧池。江山清不改，陵谷变难知。

节物惊冬至，萧条使客悲。谪仙游赏地，空有白猿诗。
送林自知自幕中归常亭
真德秀（宋代）

始吾与林子，周旋大江东。
子方清且贫，简瓢屡云空。
劲气凛不清，耿耿如长虹。
明年擢高科，对策大明宫。
一尉迟五年，出入无奴僮。
再见湘水滨，凛凛复昔同。
招徕元戎幕，泛绿依芙蓉。
小生敢相吏，故人傥相从。
云胡岁未竟，决去如霜鸿。
挽之不可留，聊复少从容。
老我慵且钝，栽培欠深功。
子进未可量，德业方崇崇。
永怀昔君子，和气填心胸。
濂溪霁月明朗，伊水春风融。
至今想其人，犹为起敬恭。
天资贵强矫，学力无终穷。
我如石之顽，迟子相磨礲。
子质虽玉莹，可废它山攻。
雁峰毋久留，来思灵麓峰。
送提举太平观熊舍人 其三
孔平仲（宋代）

高才喻蜀策巂羌，凛凛威名动四方。裁正稷宫新法度，发挥词掖好文章。

暂还紫府烟霞冷，却上青霄道路长。寄语吏民休浪喜，使君宁久在滁阳。
再叠图茔致思四首 其一 宝涧西原
史鉴（明代）

遥遥天马山，群行出城外。涧水东南流，禾黍资灌溉。

地幽抱神界，穴秘聚生气。绣衣念厥祖，营为卜迁计。

谓彼谷城藏，于中犹有悔。兹焉事改作，辛勤阅年岁。

种树皆十围，畚土非一篑。魂气无不之，体魄永攸利。

夏官如有知，含笑于下地。载诵思亭章，令人发深嘅。
游涪州普净院
郭印（宋代）

城郭欹斜建，人家高下居。
扁舟挨古岸，别棹过僧庐。
祠识伊川像，堂标鲁直书。
惜哉横一水，游子亦来疏。
雨淋铃
杜龙沙（宋代）

窗影珑璁，画楼平晓，翳柳啼鸦。门巷渐有新烟，东风定、人扫桐门。峭寒斗减，看旅雁、争起蒹葭。溯断云，多少悲鸣，数行又下远行沙。

应是故园桃李谢。送清江、一曲阑干下。染翰为春羁，嗟双鬓、客舍成华。绣鞭绮陌，强携酒、来觅吴娃。听扇底、凄惋新声，醉里翻念家。
醉仙崖
鲁百能（宋代）

高倚青冥插酒星，山崖谁作醉仙形。
从来天地为衾枕，应笑人间有独醒。
南省伴直（甲寅年自江南到京后作）
韦庄（唐代）

文昌二十四仙曹，尽倚红檐种露桃。一洞烟霞人迹少，

六行槐柳鸟声高。星分夜彩寒侵帐，兰惹春香绿映袍。

何事爱留诗客宿，满庭风雨竹萧骚。
南楼
李秉礼（清代）

南楼雨初歇，风溜响潺潺。一水到门静，两山终日閒。

云连村树暝，鸟带夕阳还。顿觉烦襟涤，萧然濠濮间。
次韵暮春
陈景融（明代）

春风官路马蹄轻，拙宦归来恨莫平。呼酒且判今日醉，看花又动昔年情。

朋游老去鸥盟冷，世事于今蝶梦惊。取紫拾青男子事，便应投笔效班生。
述忧 其一
姚莹（清代）

人生无百岁，八九在忧患。仕宦与远游，纷纷多聚散。

骨肉四五人，常苦不相见。无几为欢娱，行行复愁叹。

青蝇满天地，黄雀动遭弹。一朝失我怙，寸草自兹断。

哀绝平生亲，生死不相唤。悠悠九泉路，杳杳谁与伴？

衣物永弃捐，诗书亦零乱。天涯作寒食，万里方汗漫。
馆中三月晦日闻莺胡邦衡有诗用东坡酴醾韵有君
王十朋（宋代）

久伤伐木废，每叹吾生晚。黄鸟从何来，乔林绿垂幰。

忽作相呼声，朋来无近远。高翥凌云烟，斜飞集池苑。

中有幽谷姿，迟迟下遥巘。群音巧相和，出语独不婉。

哑哑如老乌，闻者弓欲挽。知心有杜鹃，劝尔故园返。
僧房 其一
韩淲（宋代）

炷香小阁听山雨，木叶风摇万壑声。更与野僧供茗事，是知身外有閒僧。
访友人郊居
刘沧（唐代）

登原过水访相如，竹坞莎庭似故居。空塞山当清昼晚，

古槐人继绿阴馀。休弹瑟韵伤离思，已有蝉声报夏初。

醉唱劳歌翻自叹，钓船渔浦梦难疏。
金陵报恩大师西尚方丈二首
王安石（宋代）

檐花映日午风薰，时有黄鹂隔竹闻。
香炮一炉春睡足，上方车马正纷纷。
春闺词
王女郎（明代）

融和天气喜初晴，为爱簪花却放针。
玉枕梦回人寂寂，瑶琴挥罢院沈沈。
绿鸳戏水穿荷影，紫燕衔泥织柳阴。
昼静金炉香欲尽，推窗满地落红深。
初夏幽居四首 其二
陆游（宋代）

虚堂一幅接䍦巾，竹树森疏夏令新。瓶竭重招曲道士，床空新聘竹夫人。

寒龟不食犹能寿，弊帚何施亦自珍。枕簟北窗宁有厌，小山终日对嶙峋。
浮远堂
孙觌（宋代）

月堕山城小，沙寒水国秋。云根拔地起，冰柱蹴天浮。

紫翠分鳌拔，青红杂蜃楼。舟航通万里，城郭数三州。

刺史冯熊贵，仙翁控鲤游。八龙追后骏，五马驻前驺。

露舄迎门鹊，风帘压海牛。地偏馀胜迹，山好对冥收。

雨为催诗至，云应度曲留。欢呼领百罚，跌宕散千忧。

颠倒青霞帔，淋漓紫绮裘。谁镵岘山石，千载记风流。
醉书
汪藻（宋代）

尊前和雨唱阳关，红烛荧荧照夜阑。酒醒梦回山月小，水云无际雁声寒。
天圣间入参大政复寄题二章
陈尧佐（宋代）

罗浮山下郡，楼阁枕沧溟。
谁得闲中意，清风野吏亭。
古往今来
徐夤（唐代）

古往今来恨莫穷，不如沈醉卧春风。雀儿无角长穿屋，

鹦鹉能春却入笼。柳惠岂嫌居下位，朱云直去指三公。

闲思郭令长安宅，草没匡墙旧事空。
题桃花扇传奇 其一
侯铨（清代）

青盖黄旗事可羞，钟山王气水东流。沧桑眼底伤心泪，付与词场麴部头。
涂中遇雪寄希深
梅尧臣（宋代）

方为郡邑吏，日与故人违。
极目千山碧，驰心一鸟飞。
岸傍村杳杳，波上雪霏霏。
欲寄洛阳信，泝流行客稀。
侠少行戏王子直
刘攽（宋代）

长安少年侠自任，一生意气过人甚。许身直以豪取名，快意那知武犯禁。

宝刀强弓千里马，风驰电射无敌者。有时独醉倡楼春，一身歌舞兼百人。

休来著书吐胸臆，脱落章句嗤丘坟。王侯愿交不可得，贵者虽贵犹埃尘。

君不见汉家云台画良将，高冠长剑森相向。由来落拓尘土中，不妨论议岩廊上。

乃知功名为世贤，安知轻欺恶少年。
秋日送人南游
夏竦（宋代）

几驿苏台路，轻装转塞蓬。
夜船千櫂月，寒酒一旗风。
水闇菰蒲老，山明橘柚红。
算君回首处，晓色五湖东。
春夜雪再用韵 其十
杨公远（宋代）

雪霁风犹万窍号，微吟拥鼻袖无羔。一寒如此还风味，和得诗成句法高。
再用前韵四首
郭印（宋代）

学道与时背，从人笑我村。
太清元有路，大易岂无门。
把定金公性，收还木女魂。
屯蒙循两卦，返照验晨昏。
偈颂七十八首
释正觉（宋代）

一亘清虚夜正央，桂宫老兔冷喷霜。
混融明暗无分处，谁辨个中偏正方。
古挽歌 其二
于鹄（唐代）

送哭谁家车，灵幡紫带长。青童抱何物，明月与香囊。
寄朱希颜二首 其二
李孝光（元代）

江边鸿雁下年年，客子何由两鬓玄。七十二滩秋月白，荻花风落钓鱼船。
踏莎行
石孝友（宋代）

沈水销红，屏山掩素。锁窗醉枕惊眠处。芰荷香里散秋风，芭蕉叶上鸣秋雨。
飞阁愁登，倚阑凝伫。孤鸿影没江天暮。行云懒寄好音来，断云暗逐斜阳去。
春晚呈节斋赵大资二首 其二
李龏（金朝）

宿云惹雨腻如尘，湿尽蔷薇一片春。鶗鴂恰鸣胡蝶懒，轸香惟恼扈芳人。
谢令狐绹相公赐衣九事
贾岛（唐代）

长江飞鸟外，主簿跨驴归。逐客寒前夜，元戎予厚衣。

雪来松更绿，霜降月弥辉。即日调殷鼎，朝分是与非。
感事述怀，集杜二十首 其十八
陈肇兴（清代）

十月清霜重，千崖秋气高。关山随地有，跋涉觉身劳。

多病休儒服，交情脱宝刀。安危大臣在，穴蚁欲何逃。
芹溪九曲诗 其六
朱熹（宋代）

六曲溪环处士家，鼓楼楼下树槎枒。龙去潭空名不朽，惟见平汀涌白沙。
沉醉东风·闲居
卢挚（元代）

雨过分畦种瓜，旱时引水浇麻。共几个田舍翁，说几句庄家话。瓦盆边浊酒生涯。醉里乾坤大，任他高柳清风睡煞。
癸巳生日二首 其二
方回（元代）

倚楼历历算行藏，艰阻颠危暗自伤。垂近七旬天所借，孰怜三岁父云亡。

岭南蛊毒千山雾，燕北毡寒六月霜。殿榜郡符皆画饼，空馀骨痛似金疮。
涟漪亭赏梅
陆游（宋代）

判为梅花倒玉卮，故人幽梦忆疏篱。
写真妙绝横窗影，彻骨清寒蘸水枝。
苦节雪中逢汉使，高标泽畔见湘累。
诗成怯为花拈出，万斛尘襟我自知。
舟次宝应闻转官太仆之报述怀
边贡（明代）

远传新命下江皋，窃喜閒官领骑曹。宸辇未由随日驭，客舟先骑溯风涛。

山围四塞城池古，月出千峰紫翠高。期效昔贤安吏隐，醉翁亭上读离骚。
送常德教赵君
方回（元代）

岳阳州城危楼前，无地但有水与天。一点之青惟君山，四顾汹涌心茫然。

吾尝北风吹湖船，飞过洞庭一日间。高桅一昂摩日边，及其一低如沉渊。

灶不可炊薪不燃，跃出釜水如盆翻。神惊魄褫乾坤颠，江豚出没蛟鼍掀。

小儿号啼大人眠，猫呕狗吐流腥涎。饥僵渴仆三不餐，自晓至昏缩若拳。

始从武口入武川，然后相贺性命完。龙阳县西百丈牵，古鼎大镇控群蛮。

丹砂水银充市廛，千机织锦绿红鲜。北上江陵通襄樊，南接长沙衡岳连。

陶渊明记桃花源，访寻遗迹扬吾鞭。长松巨柏万且千，近人不畏猿猱悬。

琴床药炉溅瀑泉，白发道士如神仙。尺许大字铁屈盘，吾诗颇奇留刊镌。

此事一往四十年，至今夜犹梦湘沅。隆准云孙腹便便，昔者金门班鹭鸳。

胡为近亦寒无毡，屑往芹宫专冷官。略有廪粟有俸钱，饭虽不足聊粥饘。

风雅之后闻屈原，千古哀怨离骚传。惟楚有材实多贤，幸为人师何憾旃。

坎流叵测行止难，或逆而溯顺而沿。可不随机信天缘，竹枝歌声宫商宣。

木奴洲畔饶风烟，三年当有诗千篇。
古剑歌为吴真人作
杨载（元代）

閒閒真人藏古剑，敬之如神不敢忽。宾客时来求一观，辄有悲风起仓卒。

人言此是金铁精，良工煆炼久始成。动摇天地合变化，摩荡日月含光精。

昔年有蛟起江中，口吐烈焰烧长空。下民昏溺上帝怒，雷电往击皆无功。

尝持此剑斩蛟首，流血滔滔浸庐阜。传记传闻时既久，不意世间今尚有。

吾过下里多恶氛，魍魉魑魅能食人。请君为我绝此怪，一洗宇宙长清新。
南柯子（送朱辰州千方壶小隐）
赵师侠（宋代）

木落千山瘦，风微一水澄。清霜暖日快归程。唤渡沙头、款款话离情。

傍岸渔舟集，横空雁字轻，凭阑凝眼增明。一片潇湘、真个画难成。
喝马一枝花 送沈茶星宰来宾
李符（清代）

片刻离亭宴。杯酒匆匆相劝。红鸯排小队、去如箭。

一线雷江，渺渺签程远。山郭门开处，绣颊蛮装，笑迎榕叶岸。

仙令骖鸾健。应载鲍姑为伴。邑庭判牍少、昼帘卷。

乌榄阴中，听吉了、声声软。试拈新麝笔，把似画云山，写入琴边诗卷。
秭归县
范成大（宋代）

永日贪程客，长年吊古诗。悲秋荒故宅，负石惨空祠。

峻壁鸦翻倦，高畬麦秀迟。穷山熊绎国，偪仄建邦时。
珠楼晚眺次何竹坡韵
王申伯（清代）

日落海潮寒，月上禅房静。树杪闻钟声，溪云隐孤艇。

对此澹忘归，逍遥乐余景。
清平乐
晏几道（宋代）

沈思暗记。几许无凭事。菊靥开残秋少味。闲却画阑风意。

梦云归处难寻。微凉暗入香襟。犹恨那回庭院，依前月浅灯深。
北归昼渡海风便波平尤觉奇绝成五绝句 其一
李纲（宋代）

澄波不动琉璃滑，一望应须万里馀。舟行冲激浪花碎，如驭白云游碧虚。
渔浦
陆游（宋代）

渔翁持鱼叩舷卖，炯炯绿瞳双脸丹。
我欲从之逝已远，菱歌一曲暮江寒。
野老
杜甫（唐代）

野老篱前江岸回，柴门不正逐江开。
渔人网集澄潭下，贾客船随返照来。
长路关心悲剑阁，片云何意傍琴台。
王师未报收东郡，城阙秋生画角哀。
昭君叹
郑思肖（宋代）

汉朝远人来入使，当时公卿短奇计。紫清殿内一朵花，狂风妒春吹落地。

命堕穷阴鬼为侣，回首玉皇紫清里。旧愁新愁东海深，黄鹂舌破伤春事。

江南绝色天下誇，元贼尽虏归胡沙。或以嫁之鬻伪爵，于飞马背行天涯。

年深乐与生子女，情热比翼忘咨嗟。果知礼义不忍去，亦有一死魂还家。

德祐百官人稷契，腹饱理学纵横说。尚弃君父从背叛，乃教妻妾学贞烈。

男儿或老不晓事，女子正少欲守节。天生至性教不得，时危罕见人中杰。

能尽妇道能诲儿，王陵之母王凝妻。世间妇人谁及之，空恨昭君上马时。

颜色日老单于死，万里魂归身不归。广寒嫦娥今尘土，应见青冢双泪垂。
日长三十韵寄赵宾旸
方回（元代）

栗里渊明径，桤林子美堂。
乱离容不死，穷乏果何伤。
红粒炊{左禾右山}饭，青苔煮菜汤。
甲兵才偃息，城市转荒凉。
最苦樵苏贵，曾微药饵良。
频仍赊酒饮，卒急卖书偿。
败絮熏还曝，粗絺洗更浆。
炎蒸虽惭迫，寒冷尚宜防。
沦茗徵瓮盏，包梨集纸囊。
头昏修菊枕，肤汗拭藤床。
困倦成衰懦，疏慵欠激昂。
{外广内殷乙换二}空需马藁，碓净缺鸡糠。
思虑徒迂阔，营求竟渺茫。
忆儿观燕乳，怀友听莺吭。
守分甘丘壑，逢时付庙廊。
骨骸同朽腐，名字孰芬香。
但握锄犁柄，终逃鈇钺铓。
次游多竖褐，谈话止农桑。
应俗循中道，颐生宝祠方。
邻僧营藏字，侠士戏球场。
角武焉能往，摛文或可当。
病稀摩诘问，歌类接舆狂。
举世嘲痴叔，何人识漫郎。
北辕回朔漠，南昌棹辍沅湘。
谊气知犹壮，颓龃惧不遑。
六旬过眼电，万事满颐霜。
静乐非无动，閒遨却似忙。
连苔移巨石，带露数新篁。
天地诗人少，山林夏日长。
此心无别路，一武到羲黄。
第六十僧问首山颂
释义青（宋代）

未语难明迷悟情，发言方表赤心人。

只知进步求名玉，争信灵苗不受春。
又溪馆听蝉联句
颜真卿（唐代）

高树多凉吹，疏蝉足断声。 ——杨凭

已催居客感，更使别人惊。 ——杨凝

晚夏犹知急，新秋别有情。 ——权器

危湍和不似，细管学难成。 ——陆羽

当斅附金重，无贪曜火明。 ——颜真卿

青松四面落，白发一重生。 ——耿湋

向夕音弥厉，迎风翼更轻。 ——乔（失姓）

单嘶出迥树，馀响思空城。 ——裴幼清

嘒唳松间坐，萧寥竹里行。 ——伯成（失姓）

如何长饮露，高洁未能名。 ——皎然
直如弦
李梦阳（明代）

直如弦，死道边。相逢且勿諠，敬听古人言。子虽抱良璧，暗投谁为惜。

掇蜂尚见疑，何况不相知。种桑为得衣，种谷为得饱。

结交不得心，不如绝交早。
驾畋柳林随侍
陈益稷（元代）

仙仗平明拥翠华，景阳钟发海东霞。千官捧日临春殿，万骑屯云动晓沙。

白鹞韝翻山雾薄，黄龙旗拂柳风斜。太平气象同民乐，南北梯航共一家。
题墨竹画扇
黄庚（元代）

淇澳分清入素纨，一梢潇洒胜千竿。
此君不受人间暑，叶叶生风夏亦寒。
和昌甫韵
韩淲（宋代）

云松雪竹野梅南，敢谓岁寒之友三。难弟难兄更佳句，閒人閒客漫游谈。

朅来城郭如缘会，依旧山林属饱参。我已行缠打包笠，故家文物待重探。
蝶恋花
曹组（宋代）

帘卷真珠深院静。满地槐阴，镂日如云影。午枕花前情思凝。象床冰簟光相映。

过面风情如酒醒。沈水瓶寒，带绠来金井。涤尽烦襟无睡兴。阑干六曲还重凭。
杂诗 其十五
唐庚（宋代）

覆载宜然等，寒暄乃尔殊。雪曾前岁有，地过此邦无。

煮海鲸鲵动，烹山虎豹呼。南来何所得，诗语带娵隅。
寄长卿
邹浩（宋代）

乌衔霁色朝迎马，蟾吐澄辉夜照眠。日月于君已如此，不须星历问行年。
新楼诗二十首。晏安寺
李绅（唐代）

寺深松桂无尘事，地接荒郊带夕阳。啼鸟歇时山寂寂，

野花残夕月苍苍。绛纱凝焰开金像，清梵销声闭竹房。

丘垄渐平边茂草，九原何夕不心伤。
观张也愚作草圣
陈起（宋代）

髯张学书双鬓白，馀子百驾终莫及。
晓兔经霜湘竹寒，秋蛇引莫剡藤湿。
拙时每向巧中生，圣处更从颠里入。
素鹅春昼厌栏时，绿水波重竹风急。
桂隐纪咏·心足寮
张镃（宋代）

闻道华胥国，依稀似醉乡。
近来参得透，睡稳不因床。
贺刘尚书除龙图阁学士
林希逸（宋代）

名在先朝擅斗南，圣心求旧眷非凡。龙图字足新三画，凤诰书非更几函。

指日即须携手上，耆年可但改头衔。玉阶正要康扶对，新渥相辉共引帆。
己巳1929三月步银婚感作原韵
张元荣（清代）

果添十载祝金婚，得失升沉漫细论。
侍榻休誇怜与宠，传家幸有子而孙。
柘榴枝上腰重折，杨柳风前醉数樽。
已过古稀年益健，何时何处不天恩。
七夕
朱淑真（宋代）

拜月亭前梧叶稀，穿针楼上觉秋迟。天孙正好贪欢笑，那得工夫赐巧丝。
春日
胡之纯（宋代）

春风蒲柳曲江头，恨与春波不尽流。
莺唤新声啼绿树，燕寻旧垒认朱楼。
百年骄豢吴儿脆，一味清谈晋士休。
千古兴亡惟有泪，漫山花雨杜鹃愁。
餐雪辘轳体
方岳（宋代）

酒渴来时海不供，山寒餐玉有奇功。
柘浆滴处丝糕紫，冰碗擎将片脑忪。
透骨洗清烟火气，满腔顿着水晶宫。
人间尘土何堪住，径住琼瑶第一峰。
游桃源
陶金谐（清代）

春水桃花色，秋山薜荔鲜。下与世人隔，偶为渔父传。

借问司马世，何如祖龙年。柴桑清节在，高风孰可褰。

寺外树丰碑，刻舟劳篆镌。安得挽溪流，尽洗徐凝篇。

天风吹蘅芷，江日照潺湲。乘船各归去，回首心茫然。
十三日雪後晚过天汉桥堤上行
梅尧臣（宋代）

堤上残风雪，桥边盛酒楼。
据鞍衰意尽，倚槛艳歌留。
海月开金监，河冰卧玉碗。
当年洛阳醉，偏忆董糟丘。
强评事挽词 其一
邹浩（宋代）

池亭春未改，宰木已鸣风。夙负三吴望，今邻万鬼中。

潜光虽不耀，遗泽定难穷。它日高门泪，犹知驷马通。
效宫词体
戴炳（宋代）

杨柳万丝堆怨绪，丁香百结锁愁肠。小桃先得东皇宠，莫妒东风过海棠。
颂古一○一首
释子淳（宋代）

一句相酬难取则，轮王不化阎浮国。
无边刹海浪痕平，独驾泥牛耕月色。
缘识
宋太宗（宋代）

促轸调弦急，碎声用意弹。
指头轻妙处，莺舌五音端。
师吉甫探梅二首
郭印（宋代）

花如雾中见，百念已恢槁。
爱梅习气深，兴发霜冬杪。
行行步江习，恰似儿童小。
荣枯能几时，日月疾过鸟。
独立望南枝，村空人悄悄。
何似东皇驾，今岁来不早。
忍令瑶台姿，冷落群芳后。
欲寄同心人，不折门前柳。
伏蒙侍郎见示蓬阁多余暇诗十首调高情逸无以
李昉（宋代）

秘阁清虚地，深居好养贤。
不闻尘外事，如在洞中天。
日转迟迟影，炉焚袅袅烟。
应同白少传，时复枕书眠。
明月夜留别
李冶（唐代）

离人无语月无声，明月有光人有情。
别后相思人似月，云间水上到层城。
晨光动翠华
佚名（唐代）

早朝开紫殿，佳气逐清晨。北阙华旌在，东方曙景新。

影连香雾合，光媚庆云频。鸟羽飘初定，龙文照转真。

直疑冠佩入，长爱冕旒亲。摇动祥云里，朝朝映侍臣。
送友
潘及甫（宋代）

聚首浑无益，送君将奈何。
已经贫病后，一任别离多。
鬓发新霜雪，衣裳旧薜萝。
不堪明月夜，挥手唱骊歌。
奉答李子璈见怀
徐樾（清代）

茂苑时萦怀旧梦，合江闻有远归人。非关风雅思林壑，那有诗归入鬼神。

戎幕空多忧国念，乡园暂返济时身。暮云深处遥相望，放棹来探锦里春。
奉酬致宏赠别
张嵲（宋代）

此生将老竟何为，未信全关造物儿。
十载宦游无我拙，一生怀抱有君知。
天边故国人空老，江畔黄花谁与期。
跨马东归犹是客，离亭别酒莫盈卮。
邑宰惠花木
胡宿（宋代）

晓圃分花品，烟锄手自携。未贪桃结实，且映李成蹊。

瞥见香蜂集，仍闻好鸟啼。河阳春色晚，流过短墙西。
水调歌头（中秋）
京镗（宋代）

明月四时好，何事喜中秋。瑶台宝鉴，宜挂玉宇最高头。放出白宝千丈，散作太虚一色，万象入吾眸。星斗避光彩，风露助清幽。

等闲来，天一角，岁三周。东奔西走，在处依旧若从游。照我尊前只影，催我镜中华发，蟾兔漫悠悠。连璧有佳客，乘兴且登楼。
送陈使君二首
刘克庄（宋代）

博士曾森戟，甘棠爱尚新。
漫馀受廛叟，获见拜厅人。
醴酒多延士，蒲鞭不及民。
一年三易守，无乃送迎频。
初夏
陆游（宋代）

床有蒲团坐负墙，室无童子自烧香。
人图作拂虽堪笑，我爱逃禅亦太狂。
樱笋久忘晨入省，蓴鲈犹喜老还乡。
汗青未绝茶经笔，那暇投文吊战场。
欸乃辞
高似孙（宋代）

帝子降兮北渚，目眇眇兮愁予。
嫋嫋兮秋风，洞庭波兮木叶下。
嫋嫋兮寒菼，濊濊兮轻罛。
有鹈兮在梁，鸿何为兮离纲。
白苹深兮骋望，水之清兮濯缨。
翁不语兮嗔偏醒，欸乃一声兮天水渌。
石州慢·春日雨中
张翥（元代）

烟雨轻阴，庭院悄寒，晴意难准。社前燕子归来，恰换一番花信。春光全在，杏花红闹枝头，双鸾衔上金钗鬓。待到尽开时，又胭脂成粉。
堪恨。西园扑蝶，人间芳径，踏青鞋润。帘影愔愔、竟日瞢腾如困。惜花中酒，寻常过了年年，情多那得离愁尽。翠被不成温，满薰篝兰烬。
唐林夫累惠书字法绝精以诗谢
孔平仲（宋代）

每承劳问意何穷，尤喜真行字颇工。萧散正如君子性，颉颃兼得古人风。

曾经廷诤毫端直，自有家藏砚色红。雅称玉堂词翰手，枉留山邑簿书中。
纵笔
陆游（宋代）

东都宫阙郁嵯峨，忍听胡儿敕勒歌。
云隔江淮翔翠凤，露沾荆勒没铜驼，丹心自笑依然在，白发将如老去何；安得铁衣三万骑，为君王取旧山河！
临江仙·有相有中容易觅
尹志平（元代）

有相有中容易觅，无为无处难为。终朝作伴影相随。愚人寻不为，达者已先知。此理勤参搜获正，一条大路无迷。劝君速悟莫迟疑。常常忘视听，步步入希夷。
大热
文同（宋代）

大热早复暮，幽居如火围。
更无风稍快，只有汗频挥。
袒露忧生客，沾濡怕熟衣。
何当生两翼，直近广寒飞。
孔明八阵石
孙锐（宋代）

八阵图矶天下奇，无端变化出山时。
要知抱膝南阳卧，早了三分一局棋。
摸鱼儿（荼＿）
张榘（宋代）

正莓墙、柳绵低度，枝头红紫飞尽。秾阴涨绿冰钿碎，浥浥麝兰成阵。仙骨嫩。悦姑射瑶姬，青＿游琼苑。风前有恨。也一似宫梅，飘香坠粉，轻点寿阳鬓。

梨花雪，讲道全无清韵。何曾留到春晚。柔条不受真珠露，滴沥紫檀心晕。芳又润。待＿放金樽，拼作通宵饮。日高慵困。任翠幄低云，玉薰泛梦，路入醉乡稳。
赠范华宇
释函是（明代）

将军不尚武，矢志在安民。万户伤心处，孤城此日春。

高山曾有梦，流水付何人。笑指溪桥近，相看忆旧因。
氛何来
徐渭（明代）

氛何来，蔽日明。尧舜禹汤周二王。我高皇得知不，列圣最英者世宗。

氛何来，由水木，连公工。尧老倦勤厌甲兵。窃权而败时当严，氛伺得之揽天纲。

大者鹏鲲小寸鲂。一饭未报，睚眦则爽。行私借公，孰云不臧。

闵予不幸，宾于幕幢。谁其翼者，放勋所居，金之方。

律兮索兮，谁不知名，又谁翼之。河九折而翁子善谈，而居洛阳。

轮不规兮，能激浆。翼又孰数，更仆一斛粟。嗟矣哉，大河浑鱼，村唱伯喈。
怀汝存
佘翔（明代）

江村腊月不胜寒，独坐高斋拥鹖冠。竹径云深人不到，柴门雪暗岁将残。

歌来白石凭谁和，泪尽明珠祗自看。回首越王台上月，几时尊酒重交欢。
缘识
宋太宗（宋代）

大道何异，俗情如花。
生前境趣，车碾黄砂。
无垢住相，勿用称夸。
非亲我亲，六合为家。
为何翙高兵部藻翔题象山图 其一
黄遵宪（清代）

裨瀛大海四围环，半在虚无缥缈间。天戴尧时州禹迹，分明认取自家山。
郭司徒厅夜宴
钱起（唐代）

秋堂复夜阑，举目尽悲端。霜堞鸟声苦，更楼月色寒。

美人深别意，斗酒少留欢。明发将何赠，平生双玉盘。
瑶台月（元宵庆赏）
张继先（宋代）

天开景运。记建武中兴，炎刘重盛。明良际会，八表风调雨顺。任一时、岳降生申，正千载、河清诞圣。祥云拥，流霞映。飞仙拱，魁星炯。佳应是、师真毓瑞，人天交庆。

蘅薇香满元宵景。耀天目、神光如镜。见龙章凤质，降伏群魔归正。禀玄元、立教开先，悟至道、心空神领。昌元嗣，明真镜。同无有，怡清净。绵永度，三途六道，神仙同证。
由段家堤步至孤山上一首
黄省曾（明代）

少有岩壑性，翘旌不可移。心骇云台宅，愿逸霞林居。

晨兴咏薖轴，春赏下招提。凌湖散幽趾，属岛登青梯。

今栽非昔萼，新宫仍往基。峙澜出中浩，列嶂环众奇。

萧榛恻墟陇，高尚企襟期。玄阴错澄流，朱纬杂芳吹。

龙盘天海惬，凤谢罻罗宜。景尔徵士踪，写唱感踟蹰。
次余仲庸松风阁韵十九首 其十八
裘万顷（宋代）

坡谷遗书那复有，向来一纸抵千金。
谁知悬腕与卧笔，如用大都留此心。
子玖斋中夜话
李辅耀（清代）

璋分玦判各天涯，又踏长安道上花。可奈流年惊逝水，偶然小聚笑抟沙。

深谈覆手难为别，凉漏催人转忆家。剩有多情明月在，照侬归路影横斜。
上徐寿蘅侍郎
李敦夏（清代）

文昌临照众星回，大地英声贯耳雷。四水中央蓬岛屹，五云直北玉楼开。

斐才稷下群英集，韵事山中宰相来。此在吾东犹盛举，况今奇躅住燕台。
偶书
言忠贞（清代）

荒凉陋巷称贫居，忘却人间岁已除。酒不浇愁缘量浅，诗难脱俗愧才疏。

閒梳白发千丝短，老寄红尘百计虚。叹息繁华容易谢，春风无力枉吹嘘。
扬州住一日警报未息城守犹严
凌义渠（明代）

雷塘半暝月初出，迎銮荒址未全失。百万釜鱼幸脱钩，朝来顾影犹戢戢。

用物太尽神所窥，此方诲盗岂一日。趁兹收拾已云晚，牢键重城如勿及。

急管繁丝咽不调，稚草嫣花叹在室。向来秾羡何可常，天意移人在萧瑟。
晚出伊阙寄河南裴中丞
陶翰（唐代）

退无偃息资，进无当代策。冉冉时将暮，坐为周南客。

前登阙塞门，永眺伊城陌。长川黯已空，千里寒气白。

家本渭水西，异日同所适。秉志师禽尚，微言祖庄易。

一辞林壑间，共系风尘役。交朋忽先进，天道何纷剧。

岂念嘉遁时，依依偶沮溺。
朝天子·邸万户席上二首
真氏（元代）

柳营，月明，听传过将军令。高楼鼓角戒严更，卧护得边声静。横槊吟情，投壶歌兴，有前人旧典型。战争，惯经，草木也知名姓。

《虎韬》，《豹韬》，一览胸中了。时时佛拭旧弓刀，却恨封侯早。夜月铙歌，春风牙纛，看团花锦战袍。鬓毛，木雕，谁便道冯唐老。
和无介之
曹勋（宋代）

五年相别改形容，又向潮阳识飓风。
萧散喜君真有道，驱驰如我久无功。
一鸣遂堕尘埃里，九死余生患难中。
吊影自怜仍自放，钝根不复就磨砻。
题金陵杂兴诗后八首
薛师董（宋代）

定林草木也风骚，曾睡山中听桔槔。
春十江湖八年事，空肠只忆吃丝糕。
端午登郡城得白菊一枝
朱翌（宋代）

天外飞云结晚阴，城头清吹度虚襟。
江山已定南居计，鱼鸟休撩北去心。
菊早有花千叶嫩，薄香酿酒十分斟。
归来卧听黄昏雨，与我尤亲一布衾。
蓝田刘明府携酌
白居易（唐代）

腊月九日煖寒客，卯时十分空腹杯。玄晏舞狂乌帽落，蓝田醉倒玉山颓。

貌偷花色老暂去，歌蹋柳枝春闇来。不为刘家贤圣物，愁翁笑口大难开。
冷舍偶成示儿
王义山（宋代）

悔着当初误出山，无聊清绪几多般。
尽教茅舍云遮断，已约梅花月送还。
旅兴须凭酒消遣，家书不住报平安。
逢人休道为官好，骨肉团栾胜做官。
六州
佚名（宋代）

严太寝，容礼绎前经。仰苍粹，钦厚顺，式报生成。至信洽，上格神灵。太和凝气象，霄宇澄清。圭币列，鼓钟铿。群品荐丰盈。熙事既备，大仪交举，百嘉允集，万福来迎。
送萧颖士
元晟（唐代）

吾见夫子德，谁云习相近。数仞不可窥，言味终难尽。

处喧虑常澹，作吏心亦隐。更有嵩少峰，东南为胜引。
杂诗
刘岩（清代）

抛金似泥涂，不如富购书。有书堆数仞，不如读盈寸。

读书虽可喜，何如躬践履。积金不积书，守财一何鄙！

书多弗能读，贾肆浪奢侈。能读弗能行，蠹枯成敝纸。
双溪亭
袁说友（宋代）

源委萦苕霅，乾坤接水云。
半天孤月照，两派一溪分。
日落虹垂影，鱼翻縠断纹。
烟波岂无义，泾渭固难群。
送人赴巫山尉
郭祥正（宋代）

薄宦杳何所，令人重别离。暮天归鸟尽，湿橹渡江迟。

神女十分色，襄王万古悲。到官无盗贼，览古数题诗。
禅人并化主写真求赞
释正觉（宋代）

山光寒点雪，水色冷磨秋。
肝胆古鉴净，身世浮萍流。
罔象而珠得，亡牛而刃游。
瑞凤入网兮连鳌上钩，个般手段兮老不传休。
冰
程珌（宋代）

白日黄流涨渭城，三更风紫尽成冰。
莫言此物浑无用，曾向滹沱满汉兵。
家叔于巢以折枝兰花赠方息翁自翁作歌张之壁间书一诗于后呈于巢
姚范（清代）

屈原已死潇湘空，蕙兰不生芳草丛，朅来南阮萧斋中。

美人不见相思瘦，一枝折赠秋风后，夜雨西堂落红豆。

我昔曾谱《猗兰篇》，空山鼓之谁与传，烦君更乞冰丝弦。
闻歌竹枝
蒋吉（唐代）

巡堤听唱竹枝词，正是月高风静时。

独向东南人不会，弟兄俱在楚江湄。
江南弄八景 其四 桂圃风香
霍与瑕（明代）

短槎迢递溯银河，金风吹冷桂枝柯，广寒宫里问嫦娥。

问嫦娥，秋几许。探花郎，来伴侣。
华文阁学士沈持要
周必大（宋代）

百篇奥穾上规姚，一代英灵水出苕。使节帅符周郡国，天台储禁切云霄。

趋庭禄养连三组，御极恩章接四朝。行马施门兼五福，死生穷达祇嚣嚣。
信州草衣寺
赵师秀（宋代）

芙蕖四五枝，寂寞在空池。
难见草衣士，空看宴坐碑。
香烟思盛日，诗句记游时。
欲问台中鹤，长松自不知。
题莱州海神庙
徐琬（元代）

龙宫高拱六鳌头，六合乾坤日夜浮。贝殿走珠蛟构室，戟门烘雾蜃喷楼。

中原右顾真孤岛，外域东渐更九州。咫尺琛航倭濊近，好将风浪戒阳侯。
九座山中即事二首
苏钦（宋代）

红药青绫心已灰，且从开士宿招提。
半窗白月炉烟断，枫叶萧萧乌夜啼。
春日即事
姚勉（宋代）

梁燕无声半掩关，昼长人静觉春閒。
閒中却有农歌起，声在晴烟绿处山。
偈颂十七首
释师范（宋代）

面门一思，长时无间。
见成句子，百味完全。
涵秋阁诗为严居士作 其一
袁昶（清代）

灵境含众妙，意林凭象构。况联吾子贤，端居类岩岫。

回回凌飙空，槭槭翳永昼。飞槛纳浮阴，暗泉挹丹溜。

疑非王城栖，风物濯颖秀。下寻丛荻尽，忽拓遥岑觏。

兀然坐忘客，万有俱色授。讲解吾友于，瓦樽偶相就。

大地运一舟，弥缝无罅漏。即此明远心，何殊食气寿。
段释之客都下作诗道其怀
宋祁（宋代）

密雪天街客履穿，更将羁思敌彫年。
无人载酒谁同乐，有物烧愁便许燃。
腷臆文章千牍上，萧条光景二毛边。
我能知子今何赖，无用长于马腹鞭。
月湖竹枝词四首题四明俞及之竹屿卷 其四
乃贤（元代）

梅花一树大桥边，白发老翁来系船。明朝捕鱼愁雪落，半夜推篷起看天。
冬至宿斋时郡君南内朝谒因寄
权德舆（唐代）

清斋独向丘园拜，盛服想君兴庆朝。

明日一阳生百福，不辞相望阻寒宵。
宿天宁示{左忄右度}老
李洪（宋代）

又扶残醉渡溪桥，饮散南园夜寂寥。
炬火照山疑犯斗，松风动地欲平潮。
观河自叹尘容老，就日那能鬓雪消。
煨芋拥炉谈妙道，阶梯佛祖直须超。
和张文纪咏雪二首 其一
王之道（宋代）

万境沉沉夜气严，广寒初下水晶帘。三杯强沃浇肠酒，一捻聊分暖砚盐。

已恨梅梢遭挫折，可堪风物为般添。才高柳絮虽难到，此语于今亦恶拈。
和雨后对月
李光（宋代）

载酒人无顾寂寥，秋来门巷更萧萧。风驱雨脚收千嶂，云捲月萧升九霄。

松竹此时聊谷隐，巾车指日见弓招。登临莫作殊乡念，乘兴时寻小石桥。
望船坡
路孟逵（清代）

丛篁深箐午鸡啼，怪石嶙嶙高复低。莫道前山归去早，斜阳人在断桥西。
离北山寄平甫
王安石（宋代）

日月沄沄与水争，披襟照见发华惊。
少年忧患伤豪气，老去经纶误半生。
休向朝廷论一鹗，只知田里守三荆。
清溪几曲春风好，已约归时载酒行。
即事五首
王安石（宋代）

渐老逢春能几回，蓬门今始为君开。
莫嫌野外无供给，更向花前把一杯。
谢客
罗善同（宋代）

风争汉云归碧洞，月高凉露返苍岩。乾坤万里明如镜，轻辇遥遥倩鹤骖。
奉和李大夫入觐归途登岱之作
鲍皋（清代）

詄荡天门望倚松，逶迤柱下羡犹龙。河山勃碣趋都会，齐鲁阴犹画岱宗。

祖道雨回苍水节，仙坛晴启白云封。遥知岳顶千峰夜，侧听鲸铿梦省钟。
京居五更闻钟
晁说之（宋代）

惯听山头五夜钟，忽惊孤枕景阳风。
明朝乐事知何限，定自无人拜德公。
夏日十二首 其二
陆游（宋代）

齿发凋零奈尔何，年光暗里易消磨。街槐正喜清阴密，巷柳还惊蠹叶多。
登鹳鹊楼
畅诸（唐代）

城楼多峻极，列酌恣登攀。
迥林飞鸟上，高榭代人间。
天势围平野，河流入断山。
今年菊花事，并是送君还。
天台
牟融（唐代）

碧溪流水泛桃花，树绕天台迥不赊。洞里无尘通客境，

人间有路入仙家。鸡鸣犬吠三山近，草静云和一径斜。

此地不知何处去，暂留琼珮卧烟霞。
病起指示诸侄
区越（明代）

烟霞成旧垒，溟海笑浮卮。白发真谁伴，梅花瘦碧墀。
水龙吟（效稼轩体招落梅之魂）
蒋捷（宋代）

醉兮琼瀣浮觞些。招兮遣巫阳些。君毋去此，飓风将起，天微黄些。野马尘埃，污君楚楚，白霓裳些。驾空兮云浪，茫洋东下，流君往、他方些。

月满兮西厢些。叫云兮、笛凄凉些。归来为我，重倚蛟背，寒鳞苍些。俯视春红，浩然一笑，吐山香些。翠禽兮弄晓，招君未至，我心伤些。
水北民家窗间有题夜深短檠灯功名平生心者戏
曹彦约（宋代）

诗书穷生灯，功名平生心。
辛勤莺迁乔，哀鸣猿投林。
兰膏谁为容，朱弦无知音。
安能如蜉蝣，随时安其阴。
和曾倅喜雨之句
释德洪（宋代）

清狂平生笑李赤，诗慕谪仙名烜赫。尤胜曲影傍权门，爱其炎炎手可炙。

袁丝若至晁错逃，热中未老嗾与嗷。犹胜怒及水中蟹，不合郭索持双螯。

何如一庵听松雨，泼眼晴窗发茶乳。更无俗子作白眼，但有水沉横碧缕。

长爱朱生论不卑，神明不欺宁自欺。买金赏诬岂不美，尚笑世俗今浇漓。

玉川作诗曾救月，退之抵掌誇奇绝。公今又赋喜雨诗，诗成肯寄甘露灭。

气吐虹蜺辞吐云，才大端如梁与棼。丽如宫华蜀锦色，骏却千樯万马奔。

屈宋宗枝君得髓，江左风流复兴起。试手作诗君勿笑，毫忽增之至弓秭。

长哦月出湘淹东，翰墨场中久策功。千篇翻水不足道，绝爱风味如醉翁。
送常子正赴召二首 其一
吕本中（宋代）

属者闻居久，今来促召频。但能消党论，便足扫胡尘。

众水同归海，殊涂必问津。如何彼黠虏，敢谓汉无人。
种柳
刘克庄（宋代）

少少旗亭夹道边，小桥终日水潺湲。
垂杨种后方二尺，惆怅成阴是几年。
送王世美赴承天写碑
陆深（明代）

江汉星分本上游，中天一统帝王州。时瞻王气蟠龙虎，实有文王贯斗牛。

词客晓从三殿下，笔端人拟五云留。丹青琬琰俱能事，延揽登临总胜游。
游翠岩六首
舒坦（宋代）

欣闻厌冥烦，颇亦谢造请。
孤骞出尘埃，胜践得真境。
万籁发静音，千岩度空影。
无味道终怜，有役虑真永。
会当立茅茨，望子苍岑顶。
黄州杂诗二首
瞿汝稷（明代）

世岂弃君平，君平自弃世。
生阙希世资，讵符风牧志。
独抱羲皇心，卖卜成都市。
垂帘日翛然，国爵屏其贵。
伊余偶乘会，一麾寄江澨。
讼庭横高霞，质成澹无事。
因之问夫子，宁以章甫异。
廓落非所嗟，沈冥有深契。¤
山居述怀
薛嵎（宋代）

山瓢动瀑冰，一枕曲肱清。
未遇勤求日，非沽隐逸名。
梅边月在水，寒夜酒如兵。
悟得乘除数，贫中心自平。
高邮逢人约襄阳之游
曾巩（宋代）

一川风月高邮夜，玉麈清谈画鹢舟。
一时屠钓英雄尽，千载河山战伐余。
楚汉旧歌流俚耳，韩彭遗壁冠荒墟。
可怜马上纵横略，只在邳桥一卷书。
访葛征君
谢榛（明代）

西城闲访葛洪家，篱落秋余白豆花。
高枕自知无俗梦，数椽茅屋在烟霞。
哭{匠斤换赣}十五章
辛弃疾（宋代）

我痛须自排，汝痴故难忘。
何时篆冈竹，重来看眉藏。
题姜西溟洞庭秋望图 其一
惠周惕（清代）

万顷沦漪上，行行何所之。为看青嶂出，因与白鸥期。

晓露零枫叶，清江怨竹枝。试将萧飒意，入浦问渔师。
洪氏浴室院
陆楠（宋代）

我闻色相本来空，人镜须知在个中。
已把太虚为丈室，却将明月照心宫。
浮云翳扫三更后，素彩光流万里同。
休诧此堂能坐进，藩篱打破意无军。
疏影（余于辛卯岁北归，与西湖诸友夜酌，因有感于旧游，寄周草窗。）
张炎（宋代）

柳黄未结。放嫩晴消尽，断桥残雪。隔水人家，浑是花阴，曾醉好春时节。轻车几度新堤晓，想如今、燕莺犹说。纵艳游、得似当年，早是旧情都别。

重到翻疑梦醒，弄泉试照影，惊见华发。却笑归来，石老云荒，身世飘然一叶。闭门约住青山色，自容与、吟窗清绝。怕夜寒、吹到梅花，休卷半帘明月。
挽陈节使
许月卿（宋代）

凛凛如公一寸丹，荒城夜月彻清寒。
向时尚已死诸葛，今日难贫老阿瞒。
素志平生兆马革，黎民一郡博弹冠。
双鸡斗酒群群识，吾力犹能灭贺兰。
题左举善郊居四绝 其三 浮香
史浩（宋代）

横枝靓立碧山傍，喷得幽香度短墙。更欲移筇约和靖，小风吹月咏沧浪。
谢宫师杜公寄示诗编
韩琦（宋代）

百讽新篇百忘劳，直将渊旨质风骚。闲观景物辞终巧，意到安风格自高。

三代正声传雅乐，千年嘉味入蟠桃。谁知八十归休相，字体诗情日日豪。
和訾家洲宴游
陆弘休（唐代）

新春蕊绽訾家洲，信是南方最胜游。酒满百分殊不怕，

人添一岁更堪愁。莺声暗逐歌声艳，花态还随舞态羞。

莫惜今朝同酩酊，任他龟鹤与蜉蝣。
牵船人
梅尧臣（宋代）

沙洲折脚雁，疑人铺翅行。
奈何暮雨来，复值寒风生。
湿毛染泥滓，缩颈无鸣声。
尔辈正若此，犹胜被坚兵。
寄怀
龙辅（宋代）

何处最难禁，思君直至今。
双鱼浮水面，对鸟下庭心。
中秋对月有怀
徐鹿卿（宋代）

前年今日文闱里，鏖战纷纷酣万蚁。去年归去浙江头，尘满征万未曾洗。

今年又对梅花岭，日味齑盐翻故纸。乾坤一季两中秋，兄弟三人各千里。

伯兄恍作期年别，夏口武昌几山水。季弟秋初辞母去，去日不堪重倒指。

孔怀一念我既然，伯季念吾亦如此。天涯海角渺相望，蓬转萍浮无定止。

古言秋月只愁人，人自关心何预此。阴晴圆缺岁复岁，离合悲欢固其理。

何时当有二顷田，归卧云山漱清泚。烹茶煨栗对秋辉，老稚团栾相尔汝。

此心烱烱明月知，一醉狂吟聊复尔。诗成乡梦透泉溪，人物山川亦良是。

殷勤多谢桂花风，忽遣清香唤人起。
送李嘉祐正字括图书兼往扬州觐省
司空曙（唐代）

不事兰台贵，全多韦带风。儒官比刘向，使者得陈农。

晚烧平芜外，朝阳叠浪东。归来喜调膳，寒笋出林中。
枕簟入林僻茶瓜留客迟十韵 其九
叶茵（宋代）

君颜犹少年，我发不胜帻。百岁垒一丘，主翁惊是客。
西江月 其三
杨慎（明代）

细想三皇五帝，一般锦绣江山。风调雨顺万民安。

不见许多公案。

后世依他样子，齐家治国何难。流芳百世在人间。

万古称扬赞叹。
早登新安县楼
罗隐（唐代）

关城树色齐，往事未全迷。塞路真人气，封门壮士泥。

草浓延蝶舞，花密教莺啼。若以鸣为德，鸾皇不及鸡。
上王公明寿四首 其二
王质（宋代）

正统承周后，元臣在邺昌。治平扶嗣圣，乾道作兴王。

指日恢中土，何时过故乡。新堂标昼锦，门下有欧阳。
题水村图
罗志仁（宋代）

长爱秦郎绝妙词，荒寒暗合辋川诗。斜阳万点寒鸦处，流水孤村又一奇。
水调歌头
汪莘（宋代）

寄语山阿子，何日出幽篁。兰衣蕙带，为我独立万寻冈。头上青蕙荡荡，足下白云霭，和气自悠扬。一阵东风至，灵雨过南塘。

招山鬼，吊河伯，俟东皇。朱宫紫阙、何事宛在水中央。长望龙辀雷驾，凭仗箫钟交鼓，宾日出扶桑。我乃援北斗，子亦射蕙狼。
曾守谯楼既成邀宾从同登议辟双门以复旧观从
虞俦（宋代）

杰阁危栏不许寻，境环千里望中临。
古桃风物宁非旧，甲子规模廻到今。
堪笑折腰趋府事，何如长啸入山林。
故园猿鹤休惊怨，山岫孤云岂有心。
戏廓然
释德洪（宋代）

久不对睿语，便觉牙颊强。独行溪山间，清鹄失群伴。

温软闻吴音，攀翻忽东向。试问识睿否，客曰甚无恙。

但遭吕吴兴，拽手不少放。欲使开笑齿，说法人天上。

掉头掣肘去，不顾西兴浪。登舟翻然行，万众皆目断。

平生勇于道，气韵真迈往。安肯逐儿辈，低首投世网。

但恐吕望之，追法薛廷望。茶盐以加之，趁出白云嶂。

要看呵佛祖，瘦拳捉藜杖。
书龙头义约簿二首 其二
李昴英（宋代）

雕鹗联翻二十名，看看金榜是同盟。河南人面分明见，尽说龙头谶已成。
相和歌辞·苦哉远征人
鲍溶（唐代）

征人歌古曲，携手上河梁。
李陵死别处，杳杳玄冥乡。
忆昔从此死，连年征鬼方。
久行迷汉历，三死毡衣裳。
百战身且在，微功信难忘。
远承云台议，非势孰敢当。
落日吊李广，白首过河阳。
闲弓失月影，劳剑无龙光。
去日始束发，今来发成霜。
虚名乃闲事，生见父母乡。
掩抑大风歌，裴回少年场。
诚哉古人言，鸟尽良弓藏。
照胆潭
杜范（宋代）

布袜青鞋得远寻，四边卧石护清深。
从他照破千人胆，容我论交一片心。
观岸上人放船下水
刘崧（元代）

造舟向平陆，欲动难为功。一朝集千夫，挽寘大水中。

漂流既无滞，运转宁有终。始知水力大，可以载虚空。
逍遥咏 其二十
赵炅（宋代）

愚痴常似醉，何异梦中人。欲达终无见，怀疑道岂亲。

非为贪闭口，那是益于身。先生堪寂默，种福不传因。
吴元年客韶阳戏作海桑歌
陈谟（明代）

海田茫茫皆种桑，鸿濛万劫劫复长。阴连壶峤磻空阔，枝与日月相低昂。

桑根老人太清史，肯向人间管甲子。伏羲三十万春秋，一年一醉如流水。

双鬓白尽还青青，至今爱写换鹅经。只酿松花尝满瓮，与君歌笑走沉冥。
隆庆丁夘八月九日感怀二首 其一
赵完璧（明代）

八月九日天气清，同文四海试群英。蟾宫愧我昔年志，蚕食看人此际声。

江左朱衣非是梦，海边丹凤拟先鸣。白头已误青袍拙，奕世科名觊后生。
连日至瞿唐谒白帝祠登越公三峡堂徘徊览古共成十二绝 其十二 胜己山
王十朋（宋代）

私心克尽道方大，胜己与游名始成。物我太深谁氏子，却将己胜易山名。
貂裘换酒 题扇头“鸡声茅店月，人迹板桥霜”画意
顾太清（清代）

飒飒西风冷。挂林稍、微茫淡月，碧空澄净。己被鸡声催人起，落落溪桥幽径。

舞黄叶、随风不定。店舍无烟关山远，渐轮蹄、惊动栖乌醒。

襟袖裂，晓塞劲。

新霜路滑鞭敲镫。板桥头、萧萧寒溜，明星尚烱。指点前村依稀见，野火孤灯相映。

望不尽、鱼天耿耿。一片朝霞烘远树，涌红暾、宿草霜华净。

云断处，误山影。
红泉精舍
曾极（宋代）

十里长松一幅巾，温汤净濯满衣尘。
石门隔断世间事，仙窟能容鹤上人。
已主谢公为北道，更依华子作西邻。
红泉可酒兼宜茗，便合躬耕老此身。
留题徐成之和轩
孔武仲（宋代）

生人情谊贵和光，俸薄官闲寄楚乡。
杂还宾朋四方会，优游风月一轩凉。
杯倾琥珀催人饮，羹暖驼蹄劝客尝。
景趣已佳心未惬，更栽花竹满池塘。
哭黄后峰大理次伍松月韵四首 其四
王缜（明代）

今古多迷为泣岐，壮年谁料是归时。史鱼有草还投谏，伯道无儿岂辍思。

撒手江山藏返魄，伤心尘土送孤輀。亦知不朽名常在，直以文章作后期。
初春三日浔阳渡江过黄梅
欧大任（明代）

匹马来看云锦屏，东风湓浦又扬舲。九江涛涌帆前白，五老峰横雪后青。

鸿雁春归书未至，鱼龙天阔酒初醒。苍茫已向匡君别，瀑布香炉绕驿亭。
次韵俞仲基
董纪（明代）

孔圣在陈日，行橐枵然空。由也虽愠色，君子当固穷。

灵公问不虽，一去难牢笼。春秋明王道，周南存国风。

笔削示来世，斯文代天工。及门三千徒，尽若麻中蓬。

其功过尧舜，万古谁能同。吾生恨独晚，束脩谅难从。

私淑诵其书，拳拳仰仪容。
和杨良卿
苏过（宋代）

客愁何处不相寻，节物年年又见侵。不为黄花思故国，羞堪白发负初心。

临风有句空悲咤，独酌无人诉浅深。却羡杨卿横槊后，从嘲落帽吐衣襟。
禽声
曾几（宋代）

不如归去东皋上，美酒提壶迎妇饷。
何妨脱袴著新衣，百箔蚕妇茧如盎。
春泥滑滑未没腰，田间布穀初立苗。
牧儿喜舞麦熟也，报答尔曹婆饼焦。
颂古九十八首
释印肃（宋代）

立亡坐脱不为奇，石霜迁化少人知。
九峰师子连天吼，刹那惊杀野我狐狸。